《送李德仁任祁阳和平巡检》
元代·胡天游(元)

锦襜窄袖青蒙茸，千金骏马飞如龙。
零陵侯使催上马，别酒一笑千觞空。
流星白羽新月弓，气如秋旻吐晴虹。
挂弓插箭出门去，白面已作嗔人红。
傍人借问将军谁，乃祖向来猿臂公。
此行为问向何许，永州之野浯溪东。
浯溪有寨围千峰，将军雄飞镇其中。
从来文事有武备，欲与利器加磨砻。
往岁弦歌动邻邑，三年化雨沾顽童。
东安父老旧相识，但怪章甫成军容。
曾闻零陵古佳县，山川清旷无边烽。
寨前花开春酒熟，细柳夹道清濛濛。
胡床夜琴山月午，晓骑突出蛮烟浓。
鸣弦忽作饿鸱叫，马头迸落双飞鸿。
健儿提酒酌大斗，短角细吹梅花筒。
封疆无虞王事少，此乐孰与将军同。
君不见壶头六月火云热，大将鞅掌亲从戎。
将军官閒贵忧国，摇谷正赖怀柔功。
方今天子重边徼，选擢勇锐无卑崇。
男儿努力树明德，谈笑自可求殊封。
长风吹吹送枯蓬，行尘目断心无穷。
他年得意马蹄疾，锦衣归拜明光宫。

作者简介：胡天游（1288—1368）元代诗人。名乘龙，以字行，自号松竹主人，又号傲轩。岳州平江人。7岁即有诗名，少时有进取之志，中年以后，隐居自乐，拟《述志赋》以明志。晚年值无末兵乱，生活困顿不堪，下田耕种，忍饥劳作。其诗多苍凉悲壮，略少修饰，论者以为可与虞集等人之作媲美。诗多于兵乱中散佚，今存《傲轩吟稿》1卷。